ย่ำก่อนขึ้นโมนิก้าและทีมงาน
*สถานการณ์ของตลาดหุ้นไทยมีอะไรให้ตื่นเต้นตลอดเวลา เรื่องบางเรื่องไม่มีความเกี่ยวโยงกันเลย สุดท้ายกลับมีการมาโยงให้เป็นเรื่อง ส่วนเรื่องที่เห็นกันเต็มสองลูกตา กลับเลี่ยงที่จะพูดถึงกันเสียอย่างนั้น สถานการณ์หลายอย่างถึงดูไม่เวิร์กเอาเสียเลย เพราะสิ่งที่เกิดขึ้นในคราวนี้ ไม่มีเรื่องไหนชวนให้เกิดความรื่นรมย์ทางอารมณ์เลยสักเรื่อง ซึ่งเป็นเรื่องที่ชวนให้หดหู่ใจมากๆ นะคะ
17 ก.ค. 2558

*สถานการณ์ของตลาดหุ้นไทยมีอะไรให้ตื่นเต้นตลอดเวลา เรื่องบางเรื่องไม่มีความเกี่ยวโยงกันเลย สุดท้ายกลับมีการมาโยงให้เป็นเรื่อง ส่วนเรื่องที่เห็นกันเต็มสองลูกตา กลับเลี่ยงที่จะพูดถึงกันเสียอย่างนั้น สถานการณ์หลายอย่างถึงดูไม่เวิร์กเอาเสียเลย เพราะสิ่งที่เกิดขึ้นในคราวนี้ ไม่มีเรื่องไหนชวนให้เกิดความรื่นรมย์ทางอารมณ์เลยสักเรื่อง ซึ่งเป็นเรื่องที่ชวนให้หดหู่ใจมากๆ นะคะ
*ประเด็นดังกล่าวเชื่อมโยงกับข่าวสารบ้านเมืองที่ไม่มีอะไรบันเทิงใจเลยสักเรื่อง สถานการณ์ของหุ้นถึงได้อ่อนยวบเหมือนมะเขือเผา จนต้องเอามือเกากบาลแกร๊ก..แกร๊ก เพราะหลังจากปรากฏสัญญาณอีกา 3 ตัวให้เห็นเต็มสองลูกตา จังหวะถัดไปจะเป็นการ “ย่ำฐาน” หรือ “รีบาวด์” ได้ทั้งนั้น..แต่สิ่งที่เดี๊ยนอยากให้เป็นมากสุดคือ ย่ำฐานเพื่อสร้างความมั่นคง ต่อจากนั้นค่อยไต่ระดับขึ้นไปใหม่นะจ๊ะ
*เนื่องจากทุกครั้งที่รีบเทกตัวขึ้นไปเร็วทีไร ต่อจากนั้นมีแรงเทขายหุ้นออกมาเป็นประจำ “โมนิก้า” ถึงอยากเห็นการทดสอบแรงเทขายอีกสักพัก เพราะการอ่อนตัวลงมาปิดที่ 1,481.26 จุด ลบไป 5.48 จุด ด้วยมูลค่า 4.10 หมื่นล้านบาท ทั้งที่ช่วงต้นสัปดาห์เตรียมตัวขึ้นไปทดสอบแนวต้าน 1,500 จุด มันเป็นภาพที่เดี๊ยนหลับตาปุ๊บ ก็รู้ได้ทันทีว่า ยังวนเวียนอยู่ที่เดิมนะคะ
*เหมือนกับในรายของ PTTEP ราคาหุ้นหลุดแนวรับ 100 บาทเป็นครั้งแรกในรอบ 6 ปี 3 เดือน ทั้งที่ก่อนหน้านี้ 2 ครั้ง ก็เคยทำท่าจะหลุดแนวรับดังกล่าว แต่สุดท้ายก็เด้งกลับขึ้นไปถึง 125 บาท “โมนิก้า” ถึงอยากให้แฟนคลับมองวงรอบของหุ้นให้ออก เพราะมันหมายถึงโอกาสของการทำกำไรรอบใหม่ หลังหุ้นอ่อนตัวลงมาปิดที่ 98.25 บาท ลบไป 2.25 บาท หรือลงไป 2.20% มันเป็นระดับที่ต่ำเกินไปจริงๆ เมื่อเทียบกับบุ๊คแวลู 103 บาทเจ้าคะ
*เช่นเดียวกับในรายของหุ้นน้องใหม่ BR ทำท่าจะหมดแรงข้าวต้ม แต่เผลอแป๊บเดียวหุ้นกระชากขึ้นอีกรอบ จนขึ้นมาปิดที่ 11.70 บาท บวกไป 1.40 บาท หรือขึ้นไป 13.60% ด้วยมูลค่า 2.90 พันล้านบาท “โมนิก้า” ถือเป็นจังหวะโกยกำไรเข้ากระเป๋าของคนที่มีเงินเย็น เพราะมูลค่าเหมาะสมเขาให้ไว้ที่ระดับ 14 บาท จึงเหลือแก๊ปให้เล่นกันอีกบานตะไทเลยทีเดียวนะคะ
*สถานการณ์ตรงนี้สอดคล้องกับรุ่นพี่ที่เข้ามาก่อนหน้าอย่าง SLP ก่อนหน้านี้อาจไม่เป็นดั่งใจใครหลายคน แต่ตอนนี้ดูเหมือนว่า ทุกอย่างจะเข้าร่องเข้ารอยที่ควรจะเป็นมากขึ้น วานนี้ถึงมีแรงซื้อเข้ามาอย่างหนาแน่น จนหุ้นวิ่งขึ้นมาปิดที่ 1.77 บาท บวกไป 0.14 บาท หรือขึ้นไป 8.60%  “โมนิก้า” ถือเป็นอีกหนึ่งทางเลือกสำหรับคนที่ชอบลงทุนในหุ้นที่เริ่มดีดตัวรอบใหม่ งานนี้ฟันธงได้ทันทีว่า ฐานเดิม 2 บาท ไม่ไกลเกินเอื้อมนะจ๊ะ
*ส่วนรายที่ดูว่าจะมีปัญหา และกำลังถูกฟ้องร้องกันใหญ่โต “โมนิก้า” ขอพุ่งเป้าไปที่ TPIPL แต่เพียงผู้เดียว และเรื่องนี้ทำท่าจะเป็นหนังเรื่องยาว ซึ่งเหมือนกับข่าวการฟ้องร้องที่เคยเกิดขึ้นก่อนหน้านี้ ล้วนส่งผลให้ราคาหุ้นซึมกระทือนานเป็นปี คนที่เข้าเล่นเที่ยวนี้ต้องติดตามดูกันเอาเองว่า การเคลื่อนตัวของหุ้นจะเหมือนในอดีตหรือเปล่า? หลังหุ้นอ่อนตัวลงมาปิดที่ 2.66 บาท ลบไป 0.26 บาท หรือลงไป 8.90% ด้วยมูลค่า 3.10 พันล้านบาทแล้วนะซี
*อีกหนึ่งรายที่ต้องกล่าวถึงสักเล็กน้อย เพราะตลอดทั้งวันมีแต่ผู้คนกล่าวถึง นั่นก็คือ EA หลังจากวันก่อนออกมาชี้แจงเรื่องสายส่งไปหยกๆ ล่าสุดก็มีข่าวไปพัวพันกับ “เสี่ยชูวงศ์” แบบเนื้อไม่ได้กิน หนังไม่ได้รองนั่ง เอากระดูกมาแขวนคอเสียอย่างนั้น วานนี้เลยต้องออกโรงชี้แจงอีกครั้งว่า เหตุการณ์ที่เกิดขึ้นเป็นเรื่องของตัวบุคคล จึงมีแรงซื้อเข้ามาดันหุ้นขึ้นมาปิดที่ 21.50 บาท บวกไป 0.20 บาท โอกาสไปต่อเปิดกว้างแล้วล่ะค่ะ
*เม้าท์ถึงเรื่องดันๆ ดุนๆ ทีไร หัวใจของ “โมนิก้า” หล่นไปอยู่ที่ตาตุ่มทุกที พร้อมกับมีอาการเสียววาบไปทั่วท้องน้อย เพราะแทบไม่เชื่อสายตาของตัวเองว่า VTE หุ้นพื้นๆ ธรรมดาๆ จะแสดงอภินิหารได้เยอะขนาดนี้ งานนี้ขอเตือนไว้เป็นอุทาหรณ์ว่า อย่าหลงไปเล่นเกมของคนอื่นเป็นอันขาด เพราะการขึ้นเที่ยวนี้ไม่มีอะไรมารับรองคุณภาพ แถม P/E ก็ไม่มี บวกกับ P/BV ปาเข้าไป 7 เท่า จู่ๆ หุ้นวิ่งขึ้นมาปิดที่ 4.48 บาท บวกไป 0.40 บาท หรือขึ้นไป 9.80% ด้วยมูลค่า 300 ล้านบาท โอเว่อร์รีแอ๊คหรือเปล่า?
*คิดดูแล้วกัน..ขนาดหุ้นพื้นฐานดี อนาคตสดใสอย่าง FSMART ยังไม่สามารถสวนภาวะตลาดขึ้นไปได้ ทั้งที่มีข่าวดีเกี่ยวกับการร่วมทุนบริษัทยักษ์ใหญ่ พร้อมกับลงเอยที่ระดับ 13.60 บาท ลบไป 0.50 บาท หรือลงไป 3.55% “โมนิก้า” ถือเป็นการลงเพื่อขึ้นตามธรรมชาติ ไม่มีอะไรต้องวอรี่ เพราะเมื่อมองดีๆ จะเห็นว่า การร่วมทุนกับสิงห์เป็นการต่อยอดธุรกิจให้ใหญ่ขึ้นพะยะค่ะ
*ป.ล.การลงทุนวันนี้ไม่มีอะไรต้องคิดมาก แค่ดูรอบขึ้นลงของหุ้นให้ได้ และอาศัยหุ้นที่มีสตอรี่เข้าหนุน ก็เข้าลงทุนได้แล้ว..ใครถนัดสั้นๆ ก็ใส่ได้ทันที ใครถนัดยาวๆ ก็ทยอยเก็บแล้วกัน..ทราบแล้วเปลี่ยน